Nariadenie Rady (ES) č. 815/2003
z 8. mája 2003,
ktorým sa vykonáva článok 12 nariadenia (ES) č. 2501/2001 uplatňujúci systém všeobecných colných preferencií na obdobie od 1. januára 2002 do 31. decembra 2004
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2501/2001 z 10. decembra 2001 uplatňujúce systém všeobecných colných preferencií na obdobie od 1. januára 2002 do 31. decembra 2004 [1] a najmä na jeho článok 12 ods. 5 a 6,
so zreteľom na návrh Komisie,
keďže:
(1) Mali by sa odstrániť colné preferencie uvedené v článkoch 7 a 10 nariadenia (ES) č. 2501/2001, pokiaľ ide o pôvodné výrobky vo zvýhodnenej krajine odvetvia, ktoré splnilo počas troch po sebe nasledujúcich rokoch kritériá stanovené v tomto nariadení.
(2) Mali by sa znova zaviesť colné preferencie, ktoré boli odstránené na základe predchádzajúcich systémov, pokiaľ ide o odvetvie, ktoré nesplnilo počas troch po sebe nasledujúcich rokoch kritériá uvedené v tomto nariadení.
(3) Posledné a úplné štatistiky, ktoré sú k dispozícii s cieľom zistenia, ktoré odvetvia spĺňajú podmienky stanovené v nariadení (ES) č. 2501/2001, sú tie, ktoré sú za roky 1997 až 1999.
(4) Dátum uplatňovania tohto nariadenia by sa mal stanoviť s ohľadom na nevyhnutnosť prispôsobenia sa hospodárskych subjektov takýmto stanoveným novým clám.
(5) Príloha I k nariadeniu (ES) č. 2501/2001 by sa mala nahradiť tak, aby vyjadrovala odstránenie alebo opätovné zavedenie colných preferencií ustanovených v článkoch 7 a 10.
(6) Podmienka v článku 12 ods. 8 nariadenia (ES) č. 2501/2001, na základe ktorej sa odstránenie colných preferencií neuplatňuje v prípadoch, kde zvýhodnená krajina čelí zníženiu minimálne 3 % zo svojho reálneho hrubého domáceho produktu, splnila Argentína, Uruguaj a Venezuela, pokiaľ ide o posledné obdobie dvanástich mesiacov, za ktoré sú k dispozícii údaje.
(7) Výbor uvedený v článku 37 nariadenia (ES) č. 2501/2001 nevyjadril svoje stanovisko v prospech navrhovaného nariadenia Komisie predloženého týmto ústavom, pokiaľ ide o opatrenia, ktoré sa majú prijať podľa článku 12 tohto nariadenia,
PRIJALA TOTO NARIADENIE:
Článok 1
1. Colné preferencie ustanovené v článkoch 7 a 10 nariadenia (ES) č. 2501/2001 sa znížia o 50 % s účinnosťou od 1. novembra 2003 a o 100 % s účinnosťou od 1. mája 2004, pokiaľ ide o výrobky s pôvodom vo zvýhodnených krajinách uvedené v prílohe I k tomuto nariadeniu patriace do odvetví uvedených v tejto prílohe spolu s každou príslušnou krajinou.
2. Colné preferencie uvedené v článkoch 7 a 10 nariadenia (ES) č. 2501/2001 sa znova zavedú s účinnosťou od 1. januára 2003, pokiaľ ide o pôvodné výrobky vo zvýhodnených krajinách uvedené v prílohe II k tomuto nariadeniu patriace do odvetví uvedených v tejto prílohe spolu s každou príslušnou krajinou.
3. Príloha I k nariadeniu (ES) č. 2501/2001 sa nahrádza prílohou III k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 8. mája 2003